钦定古今图书集成/明伦汇编/官常典/第558卷 > 独孤楷
## 钦定古今图书集成/明伦汇编/官常典/第558卷 > 独孤楷

按《隋书》本传，“楷字修则，不知何许人也。本姓李氏。父
屯，从齐神武帝与周师战于沙苑，齐师败绩，因为柱
国独孤信所擒，配为士伍，给使信家，渐得亲近，因赐
姓独孤氏。楷少谨厚，便弄马槊，为宇文护执刀，累转
车骑将军。其后数从征伐，赐爵广阿县公，邑千户，拜
右侍下大夫。周末，从韦孝宽平淮南，以功赐子景云”
爵西河县公。高祖为丞相，进授开府，每督亲信兵。及
受禅，拜右监门将军，进封汝阳郡公。数岁，迁右卫将
军。仁寿初，出为原州总管。时蜀王秀镇益州，上征之，
犹豫未发。朝廷恐秀生变，拜楷益州总管，驰传代之，
果有异志。楷讽谕久之，乃就路。楷察秀有悔色，因勒
兵为备。秀至兴乐，去益州四十馀里，将反袭，楷密令
左右觇所为，知楷不可犯而止。楷在益州，甚有惠政，
蜀中父老于今称之。炀帝即位，转并州总管。遇疾丧
明，上表乞骸骨。帝曰：“公先朝旧臣，历职二代，高风素
望，卧以镇之，无劳躬亲簿领也。”遣其长子凌云监省
郡事，其见重如此。数载，转长平太守，未视事而卒。谥
曰恭。子凌云、平云、彦云。